To kvinder blev torsdag anholdt ved Aalborg Storcenter med bilen fuld af tyvekoster. Det var tøj i lange baner, som de to kvinder havde taget med sig ud af storcenteret uden at betale. Det var, ifølge vagtchefen ved Nordjyllands Politi, et vidne, der alarmerede politiet. Vedkommende havde set kvinderne komme ud af storcenteret med en stor mængde tøj, for at ligge det i bilen og gå tilbage til butikkerne igen. Herefter kom de atter tilbage til bilen med en masse nyt tøj. Det var denne adfærd, der fik vidnet til at kontakte politiet. Kvinderne blev anholdt, og politiet fandt ganske rigtigt en stor mængde tyvekoster i kvindernes bil. Hvor meget de to kvinder præcis har stjålet for, er endnu ikke opgjort. Begge kvinder er kendt af politiet for lignende forbrydelser. De to kvinder har fået sig en nat i detentionen, og fredag formiddag vil en jurist beslutte om de skal fremsættes i grundlovsforhør.

Opsummering:
To kvinder blev torsdag anholdt for butikstyveri, da de havde bilen fuld af stjålet tøj.